
A háztartások devizaalapú, ingatlanfedezetű hitelekben történő túlzott eladósodásának folyamatairól és okairól

Dolgozatom a bankszférában bekövetkezett változásokról és a 2008-ban kezdődő gazdasági válság devizaalapú hitelezésre gyakorolt hatásairól szól. Kutatásom során a gazdasági világválság sajátosságaival foglalkozok, célom, hogy a már létező szakirodalomban megismert gondolatokon túl, a pillanatnyi helyzetben is megközelítsem a témakört, és saját kérdőíves kutatásommal egészítsem ki azt.
A szakirodalom megismerése után, egyik ismerősöm hitelén keresztül fogom szemléltetni, hogy számára, milyen lehetőségek kínálkoznak a hitel visszafizetését illetően. Vajon az ő számára segítséget jelentene-e a 2011. évi LXXV. törvényben megfogalmazott Otthonvédelmi Program? Kedvezőbb lett volna ismerősöm számára, ha 2006-ban forintalapú hitelt választ a devizaalapú helyett?
Milyen nehéz lett volna megjósolni 2008 előtt a napjainkban tapasztalható drasztikus mértékű árfolyam emelkedést?
Ténylegesen jobb helyzetben vannak azok, akik a válságot megelőző néhány évben forintalapú hitelt választottak a devizaalapú hitel helyett?
Kutatásom során többek között ezekre a kérdésekre keresem a választ.
Dolgozatom célja, hogy megértsük a válság kialakulásának okait, folyamatát, kezelését. Ezen folyamatok megértése, a kölcsönhatások átlátása segíthet abban, hogy felkészültebbek legyünk egy hasonlóan nehéz gazdasági válságban.



